Ehdotus: NEUVOSTON ASETUS Dissostichus spp. -lajien saaliiden dokumentointijärjestelystä annetun neuvoston asetuksen (EY) N:o 1035/2001 muuttamisesta

(komission esittämä)

PERUSTELUT

Etelämantereen meren elollisten luonnonvarojen säilyttämiskomissio (CCAMLR) hyväksyi marraskuussa 1999 pidetyssä 20. vuosikokouksessaan järjestelmän Dissostichus spp.-lajien saalistietojen tallentamista varten. Järjestelmällä pyritään tehostamaan Dissostichus spp. -lajien kansainvälisen kaupan valvontaa sekä tunnistamaan kaikkien CCAMLR:n sopimuspuolten alueelle tuotujen tai alueelta vietyjen saaliiden alkuperä. Järjestelmän avulla voidaan myös todeta, onko Dissostichus spp. -saaliit pyydetty sopimusalueella CCAMLR:n säilyttämistoimenpiteiden mukaisesti, sekä kerätä saalistietoja kantojen tieteellistä arviointia varten. Järjestelmää sovelletaan kaikkiin Dissostichus spp. -saaliisiin riippumatta siitä, onko ne pyydetty CCAMLR:n sopimusalueella vai sen ulkopuolella.

Järjestelmä pantiin täytäntöön Dissostichus spp. -lajien saaliiden dokumentointijärjestelystä 22 päivänä toukokuuta 2001 annetulla neuvoston asetuksella (EY) N:o 1035/2001.

CCAMLR vahvisti marraskuussa 2001 pidetyssä 20. vuosikokouksessaan joukon muutoksia, joilla pyritään parantamaan järjestelmän toimivuutta ja erityisesti ehkäisemään vääristeltyjen saalistietojen antamista. Järjestelmän voimaantulosta alkaen kerätyt saalistiedot osoittivat pyyntimäärien kasvaneen huomattavasti sopimusalueen ulkopuolella (noin 30 000 tonnia verrattuna edellisvuosien 11 000 tonniin), erityisesti FAO:n tilastollisella alueella 51 lounaisella Intian valtamerellä. CCAMLR:n tiedekomitea piti erittäin epätodennäköisenä Dissostichus spp.-lajien esiintymistä alueella 51 ja päätteli, että käytännöllisesti katsoen kaikki tältä alueelta ilmoitetut saaliit olivat sopimusalueella harjoitettua laitonta kalastusta.

Tietoisena siitä, että saalistietojen tallennusjärjestelmää oli käytetty sopimusalueella pyydettyjen laittomien saaliiden salaamiseksi, CCAMLR päätti tiukentaa varmennusvaatimuksia alusten satelliittivalvontajärjestelmästä (VMS) saatujen tietojen avulla. CCAMLR tarjosi myös kaikille järjestelmään osallistuville valtioille mahdollisuuden pyytää lippuvaltiolta lisävarmennuksia, jos sopimusalueen ulkopuolella sijaitsevilta avomerialueilta on tehty Dissostichus spp. -saalisilmoituksia. Tämän toimenpiteen yhteydessä annettiin päätöslauselma, jossa kehotetaan kaikkia valtioita kieltämään tällaisten saaliiden purkaminen ja tuonti, mikäli lippuvaltio ei pysty osoittamaan, että se on varmentanut asianomaisen saalisasiakirjan VMS -tietojen avulla. Päätöslauselmaa esitti Ranska (merentakaisten alueidensa puolesta), ja se sai yhteisön tuen. Päätöslauselma olisi näin ollen myös sisällytettävä yhteisön oikeuteen, vaikka se ei ole oikeudellisesti sitova säädös.

Muita merkittäviä muutoksia on takavarikoitujen saaliiden myymiseksi tai hävittämiseksi sekä vientivalvonnan tehostamiseksi käyttöön otettava menettely. Saalisasiakirjaan tehtiin niin ikään joitakin teknisiä tarkistuksia lippu- ja satamavaltion velvollisuuksien sekä varmennusilmoitusten täsmentämiseksi. Lisäksi vahvistettiin joitakin pieniä muutoksia, joiden tavoitteena on järjestelmän toiminnan tehostaminen yhteisön tasolla.

Komissio ehdottaa, että neuvosto hyväksyisi tämän asetuksen.

2002/0184 (CNS)

Ehdotus: NEUVOSTON ASETUS Dissostichus spp. -lajien saaliiden dokumentointijärjestelystä annetun neuvoston asetuksen (EY) N:o 1035/2001 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen [1],

[1] EYVL C ..., s...

ottaa huomioon Euroopan parlamentin lausunnon [2],

[2] EYVL C ..., s...

sekä katsoo seuraavaa:

(1) Dissostichus spp. -lajien saaliiden dokumentointijärjestelystä 22 päivänä toukokuuta 2001 annetulla neuvoston asetuksella (EY) N:o 1035/2001 pannaan täytäntöön Etelämantereen meren elollisten luonnonvarojen säilyttämiskomission, jäljempänä 'CCAMLR', marraskuussa 1999 pidetyssä 18. vuosikokouksessaan hyväksymä saalistietojen tallentamisjärjestelmä.

(2) CCAMLR hyväksyi marraskuussa 2001 pidetyssä 20. vuosikokouksessaan järjestelmään muutoksia, joilla pyritään muun muassa ehkäisemään vääristeltyjen saalistietojen antamista, tehostamaan vientivalvontaa sekä ottamaan käyttöön menettely takavarikoitujen saaliiden myymiseksi tai hävittämiseksi.

(3) Tämän vuoksi asetus (EY) N:o 1035/2001 olisi muutettava,

ON ANTANUT TÄMÄN ASETUKSEN:

1 artikla

Muutetaan asetus (EY) N:o 1035/2001 seuraavasti:

1. Korvataan 2 artikla seuraavasti:

"Soveltamisala

1. Tätä asetusta sovelletaan kaikkiin TARIC-koodeihin 0302698810, 0302698820, 0302698830, 0302698840, 0302698890, 0303798810, 0303798820, 0303798830, 0303798840, 0303798890 ja 0304208800 kuuluviin Dissostichus spp. -lajien kaloihin, jotka

a) on purettu tai jälleenlaivattu yhteisön kalastusaluksista, tai

b) on tuotu yhteisöön tai viety taikka jälleenviety yhteisöstä.

2. Tätä asetusta ei sovelleta troolareiden avomerellä CCAMLR-alueen ulkopuolella pyytämiin Dissostichus spp. -lajien sivusaaliisiin.

Tässä kohdassa Dissostichus spp. -lajien sivusaaliilla tarkoitetaan Dissostichus spp. -lajien kalojen määrää, joka on enintään 5 prosenttia kaikkien lajien kokonaissaaliista ja enintään 50 tonnia aluksen suorittamaa kokonaista kalastusmatkaa kohden.

3. Edellä olevan 2 kohdan 2 alakohtaa voidaan muuttaa yhteisössä pakollisiksi tulleiden CCAMLR:n säilyttämistoimenpiteiden soveltamiseksi 25 artiklan 3 kohdassa tarkoitettua menettelyä noudattaen."

2. Korvataan 9 artiklan 1 kohta seuraavasti:

"Sen jälkeen kun lippujäsenvaltio on todentanut alusten satelliittivalvontajärjestelmästä (VMS) saatujen tietojen avulla, että aluksen ilmoittamat kalastusalue sekä purettava tai jälleenlaivattava saalis on kirjattu oikein ja että nämä tiedot ovat yhdenmukaisia aluksen kalastusluvan kanssa, lippujäsenvaltion on toimitettava vahvistusnumero aluksen päällikölle nopeinta sähköistä välinettä käyttäen.

Aluksen päällikön on merkittävä tämä vahvistusnumero saalisasiakirjaan."

3. Korvataan 13 artikla seuraavasti:

"13 artikla

"1. Jäsenvaltioiden on toteutettava tarvittavat toimenpiteet niiden alueelle tuotujen tai niiden alueelta vietyjen kaikkien Dissostichus spp. -lajien kalojen alkuperän selvittämiseksi sekä sen toteamiseksi, onko CCAMLR:n alueelta pyydetyt kalasaaliit pyydetty CCAMLR:n säilyttämistoimenpiteiden mukaisesti.

2. Jos jäsenvaltiolla on aihetta epäillä, että CCAMLR:n alueen ulkopuolella sijaitsevilta avomerialueilta pyydetyiksi ilmoitettujen Dissostichus spp. -saaliiden purkaminen tai tuonti koostuu tosiasiassa CCAMLR:n alueelta pyydetyistä Dissostichus spp. -saaliista, jäsenvaltion on pyydettävä lippuvaltiota toteuttamaan saalisasiakirjan lisävarmennus käyttämällä muun muassa alusten satelliittivalvontajärjestelmän (VMS) avulla saatuja tietoja.

Jos lippuvaltio ei tästä pyynnöstä huolimatta pysty osoittamaan, että saalisasiakirja on todennettu VMS-tietojen avulla, saaliasiakirja on katsottava mitättömäksi ja Dissostichus spp. -saaliiden tuonti ja vienti on kiellettävä.

3. Jäsenvaltioiden on ilmoitettava viipymättä komissiolle ja muille jäsenvaltioille kaikista tapauksista, joissa 2 kohdassa tarkoitetun lisävarmennuksen tulokset osoittavat, että saaliita ei ollut pyydetty CCAMLR:n säilyttämistoimenpiteiden mukaisesti, sekä toimenpiteistä, joita jäsenvaltio on kyseisissä tapauksissa toteuttanut.

4. Korvataan 15 artikla seuraavasti:

"15 artikla

1. Jäsenvaltioiden on toteutettava tarvittavat toimenpiteet varmistaakseen, että jokaista niiden alueelle tuotua tai sieltä vietyä Dissostichus spp. -lähetyserää seuraa yksi tai useampi lähetyserään sisältyvää koko Dissostichus spp. -kalamäärää vastaava, vientiä tai jälleenvientiä varten vahvistettu saalisasiakirja.

2. Jäsenvaltioiden on varmistettava, että niiden tulliviranomaiset tai muut toimivaltaiset viranomaiset vaativat ja tutkivat jokaista niiden alueelle tuotua tai niiden alueelta vietyä Dissostichus spp. -lähetyserää koskevat asiakirjat sen todentamiseksi, että niihin sisältyy yksi tai useampi vientiä tai jälleenvientiä varten vahvistettu, lähetyserään sisältyvää koko Dissostichus spp. -kalamäärää vastaava saaliasiakirja. Nämä viranomaiset voivat myös tutkia minkä tahansa lähetyserän todentaakseen saalisasiakirjan tai -asiakirjojen sisältämät tiedot.

3. Jäsenvaltioiden on ilmoitettava komissiolle kaikista tapauksista, joissa 1 ja 2 kohdassa tarkoitettujen varmistusten tulokset osoittavat, että tässä asetuksessa säädettyjä asiakirjavaatimuksia ei ole noudatettu.

4. Dissostichus spp. -lajien kalojen vientiä varten vahvistetun saalisasiakirjan on täytettävä seuraavat edellytykset:

a) sen on sisällettävä kaikki liitteessä I mainitut tiedot ja kaikki vaaditut allekirjoitukset, ja

b) siinä on oltava viejävaltion viranomaisen allekirjoittama ja leimaama todistus, jolla todistetaan asiakirjan sisältämien tietojen paikkansapitävyys."

5. Korvataan 17 artikla seuraavasti:

"17 artikla

Dissostichus spp. -lajien kalojen tuonti ja vienti on kielletty, jollei erää seuraa sitä koskeva saalisasiakirja."

6. Korvataan 20 artikla seuraavasti:

"20 artikla

1. Lippujäsenvaltion on toimitettava 10 ja 12 artiklassa tarkoitetut jäljennökset viipymättä nopeinta käytettävissä olevaa sähköistä välinettä käyttäen CCAMLR:n sihteeristölle; näistä on toimitettava jäljennös komissiolle.

2. Jäsenvaltioiden on toimitettava sihteeristölle viipymättä nopeinta käytettävissä olevaa sähköistä välinettä käyttäen jäljennökset vientiä tai jälleenvientiä varten vahvistetuista saalisasiakirjoista sekä 22 a artiklassa tarkoitetuista asiakirjoista; näistä on toimitettava jäljennös komissiolle.

7. Korvataan 22 artikla seuraavasti:

"22 artikla

Jäsenvaltioiden on toimitettava komissiolle vuosittain viimeistään 15 päivänä maaliskuuta, 15 päivänä kesäkuuta, 15 päivänä syyskuuta ja 15 päivänä joulukuuta saalisasiakirjoihin perustuvat tiedot niiden alueelle tuotujen tai sieltä vietyjen Dissostichus spp. -lajien kalojen alkuperästä, määräpaikasta ja määrästä.

Komissio toimittaa alkuperää ja määrää koskevat tiedot vuosittain CCALMR:n sihteeristölle"

8. Lisätään VI a luku seuraavasti:

"VI a luku

Takavarikoitujen saaliiden myynti

22 a artikla

Jos jäsenvaltion on myytävä tai hävitettävä takavarikoituja Dissostichus spp.-lajien saaliita, sen on annettava tätä tarkoitusta varten vahvistettu erityinen saalisasiakirja. Tässä saalisasiakirjassa on oltava selvitys, jossa annetaan syyt erityisen saalisasiakirjan vahvistamiselle ja kuvataan olosuhteet, joissa takavarikoidut kalasaaliit saatetaan myyntiin. Jäsenvaltioiden on varmistettava, että tällaisten kalasaaliiden myymisestä tai hävittämisestä ei aiheudu taloudellista hyötyä laittoman kalastustoiminnan harjoittajille."

9. Korvataan 24 artiklan ensimmäinen kohta seuraavasti:

"Tämän asetuksen 8 artiklan 2 kohdan d alakohdan, 9 artiklan, 10 artiklan 3 kohdan, 11 artiklan, 12 artiklan 3 kohdan, 13 artiklan 2 kohdan ja 15 artiklan täytäntöönpanon edellyttämät toimenpiteet annetaan 25 artiklan 2 kohdassa säädettyä menettelyä noudattaen."

10. Korvataan liite II tämän asetuksen liitteessä olevalla tekstillä.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...]

Neuvoston puolesta

Puheenjohtaja

LIITE

>TAULUKON PAIKKA>

* Merkitään rasti (tarvittaessa)